
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az Európai Unió és a Cook-szigetek kormánya közötti fenntartható halászati partnerségi megállapodás végrehajtásáról szóló jegyzőkönyvnek (2025–2032) az Unió nevében történő megkötéséről szóló tanácsi határozattervezetről
(13158/2025 – C10‑0346/2025 – 2025/0287(NLE))
(Egyetértés)
Az Európai Parlament,
–	tekintettel a tanácsi határozat tervezetére (13158/2025),
–	tekintettel az Európai Unió és a Cook-szigetek kormánya közötti fenntartható halászati partnerségi megállapodás végrehajtásáról szóló jegyzőkönyv (2025–2032) tervezetére (13165/2025),
–	tekintettel a Tanács által az Európai Unió működéséről szóló szerződés 43. cikkének (2) bekezdésével, 218. cikke (6) bekezdése második albekezdése a) pontjának v. alpontjával, továbbá 218. cikkének (7) bekezdésével összhangban előterjesztett, egyetértésre irányuló kérelemre (C10‑0346/2025),
–	tekintettel a Költségvetési Bizottság költségvetési értékelésére,
–	tekintettel eljárási szabályzata 107. cikkének (1) és (4) bekezdésére és 117. cikkének (7) bekezdésére,
–	tekintettel a Fejlesztési Bizottság véleményére,
–	tekintettel a Halászati Bizottság ajánlására (A10‑0000/2025),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok és a Cook-szigetek kormányának és parlamentjének.

Az új jegyzőkönyv megtárgyalására az Unió és a Cook-szigetek közötti, 2017. május 10. óta hatályban lévő fenntartható halászati partnerségi megállapodás végrehajtása érdekében került sor. A jegyzőkönyv hétéves időszakra szól, és célja az Unió és a Cook-szigetek közötti együttműködés keretének aktualizálása, figyelembe véve a közös halászati politika (KHP) prioritásait, valamint a Cook-szigetek prioritásait. E végrehajtási jegyzőkönyv megléte megerősíti az Unió és a Cook-szigetek közötti stratégiai partnerséget is, és előmozdítja a fenntartható halászati politikát és a halászati erőforrások felelősségteljes kiaknázását a Cook-szigetek vizein. 

Az előadó kiemeli a jegyzőkönyv fontosságát a fenntartható halászati gazdálkodáshoz való hozzájárulás szempontjából, ezért fontos, hogy a végrehajtás a rendelkezésre álló legjobb tudományos szakvélemények felhasználásával történjen, és hogy a tudományos együttműködés a Cook-szigetekkel való folyamatos partnerség fontos részét képezze. 

Az előadó fontosnak tartja továbbá, hogy a Cook-szigetekkel fennálló halászati kapcsolatunkat az Unió és a Cook-szigetek közötti együttműködés egyéb területeivel együtt koherens módon valósítsuk meg. Fontos, hogy a Cook-szigetekkel való partnerségünk minden területén a szinergiák biztosítására összpontosítsunk, ami más stratégiai kérdéseket is magában foglal, például a környezeti fenntarthatóságot, az éghajlatváltozás hatásaival szembeni rezilienciát, valamint a szélesebb körű gazdasági együttműködést.

A jegyzőkönyv négy erszényes kerítőhálós tonhalhalászhajó számára biztosít halászati lehetőségeket, és évi 40 halászati napot biztosít a Cook-szigetek halászati övezetében. A jegyzőkönyv és a Cook-szigetek halászati övezetében rendelkezésre álló halászati lehetőségekhez való hozzáférés fontos a területen működő uniós hajók számára. A halászati napok száma az előző jegyzőkönyvhöz képest csökkent azzal a céllal, hogy jobban igazodjon a legutóbbi jegyzőkönyv szerinti kihasználtsági arányhoz. A jegyzőkönyv 460 000 EUR összegű éves pénzügyi hozzájárulást biztosít a Cook-szigetek számára, amelyből 165 000 EUR a halászati erőforrásokhoz való hozzáférésért jár, 295 000 EUR pedig a Cook-szigetek halászati ágazati politikája fejlesztésének támogatására szolgál. 

Az előadó javasolja, hogy a Parlament adja egyetértését az új jegyzőkönyvhöz. Ez nemcsak a területen működő uniós halászhajók számára fontos, hanem az Unió és a Cook-szigetek közötti stratégiai partnerség megerősítése szempontjából is. A régió geopolitikai helyzete az egyik fő oka annak, hogy az EU szoros partnerségeket tart fenn a régió partnerországaival, valamint elmélyíti együttműködését és megerősíti az óceánpolitikai irányítást a Csendes-óceán nyugati és középső térségében, különösen a regionális halászati gazdálkodási szervezetekben, például a WCPFC-ben végzett munka révén. 

Az előadó aggodalmát fejezi ki Kína régión belüli tevékenységeivel és kiterjedt befolyásával kapcsolatban, és alapvető fontosságúnak tartja, hogy az EU gondosan együttműködjön annak érdekében, hogy fenntartsa partnerségeit a régióban, és feltárja a lehetséges új partnerségeket annak érdekében, hogy megerősítse saját befolyását, és hozzájáruljon egy szilárdabb és szabályokon alapuló óceánpolitikai irányítási struktúrához.

Az előadó kiemeli, hogy az új jegyzőkönyv szerinti ágazati támogatás hozzá fog járulni a Cook-szigetek halászati politikájának végrehajtásához, valamint nemzeti ágazatuk és halászati gazdaságuk fejlődéséhez azáltal, hogy előmozdítja a halászattal kapcsolatos gazdasági tevékenységekhez – többek között a kapcsolódó infrastruktúrához – kapcsolódó növekedést, és tisztességes munkakörülményeket biztosít. A támogatás hozzá fog járulni a halászatra, a nyomon követésre és az illegális halászat elleni küzdelemre vonatkozó globális tervükhöz, valamint a kisüzemi halászati ágazatuk támogatásához is.

Az előadó hangsúlyozza továbbá annak fontosságát, hogy a Bizottság és a Tanács tiszteletben tartsa az Európai Parlament jogait és előjogait a megállapodás vagy a jegyzőkönyv végrehajtása és esetleges megújítása során. E tekintetben fontos, hogy a Parlamentet minden szakaszban teljes körűen és haladéktalanul tájékoztassák a jegyzőkönyvvel és a megállapodással kapcsolatos eljárásokról.

<FootprintIntro>Az előadó kizárólagos felelősségi körében kijelenti, hogy jelentésébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro> [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

